Mann skjøt seg selv utenfor Det hvite hus
Mannen som avfyrtet skuddet døde timer etter av skadene, ifølge nyhetsbyrået AP . Secret Service skrev på Twitter kort tid etter hendelsen at det dreide seg om et selvpåført skuddsår. Ingen andre ble skadet i skyteepisoden. Hendelsen skal ha funnet sted utenfor sikkerhetsgjerdet nord for Det hvite hus, skriver Secret Service. Ifølge NBC var bygningen avsperret i kun noen få minutter, mens det fortsatt er sperret av et lite område rundt der skuddet ble avfyrt. Ifølge reportere i NBC News som befant seg på innsiden av Det hvite hus, skal alle ansatte ha blitt oppfordret om å søke dekning. President Donald Trump skal være informert, skriver CNN . Trump befinner seg ikke i Det hvite hus, men er på sitt landsted i Florida, ifølge NBC. – Det ser ut som hendelsen ute på Pennsylvania Avenue har roet seg ned, rapporterer journalist Brian Fuss til NBC fra presserommet .
Det hvite hus ble avsperret etter at en mann skal ha skutt seg selv med et skytevåpen utenfor bygningen, melder Secret Service.